Source: https://alkotmanybirosag.hu/kozlemeny/kedden-nyilvanos-ulesen-hirdet-hatarozatot-az-alkotmanybirosag-harom-ugyben/
Timestamp: 2020-01-22 06:21:06
Document Index: 5192135

Matched Legal Cases: ['bíróság ', 'bíróság ', 'Pf.632', 'bíróság ', 'bíróság ', 'Pf.20', 'bíróság ', 'bíróság ', 'bíróság ']

Alkotmánybíróság | Kedden nyilvános ülésen hirdet...
Kedden nyilvános ülésen hirdet határozatot az Alkotmánybíróság három ügyben
Az indítványozó médiaszolgáltató a Fővárosi Törvényszék 56.Pf.632.194/2015/3. számú ítélete alaptörvény-ellenességének megállapítását és megsemmisítését kérte a testülettől. Álláspontja szerint a támadott döntések azért sértik a szabad véleménynyilvánításhoz és a sajtószabadsághoz fűződő alapjogait, mert a bíróság döntésének meghozatala során nem vették figyelembe a 28/2014. (IX. 29.) AB határozatban foglaltakat. Az indítványozó álláspontja szerint – a bíróság döntésében foglaltakkal ellentétben – nem terhelte őt olyan kötelezettség, hogy az intézkedő rendőr hozzájárulását kérje a képmása közzétételéhez. Az ügy alkotmánybírósági ügyszáma: IV/2950/2015. (az adatlapon megtalálhatóak az ügy részletei és az indítvány anonimizált szövege is).
A másik ügyben az indítványozó hírportál a Fővárosi Ítélőtábla 2.Pf.20.186/2014/4. számú ítélete alaptörvény-ellenességének megállapítását és megsemmisítését kérte az Alkotmánybíróságtól. A portál nyilvánosságra hozta egy közfeladatot ellátó rendőr képmását, aki polgári jogi pert indított a hírportál ellen. A bíróság az ítéletben megállapította, hogy a hírportál megsértette a rendőr képmása védelméhez fűződő személyiségi jogát azzal, hogy a képgalériájában a hozzájárulása nélkül közölte a képmását tartalmazó fényképet. Az indítványozó véleménye szerint a Fővárosi Ítélőtábla alaptörvény-ellenes módon állapította meg a panaszos által elkövetett jogsértés tényét, az ítélet a véleménynyilvánítás szabadságát, valamint a sajtó szabadságát sérti. Az ügy alkotmánybírósági ügyszáma: IV/572/2015. (az adatlapon megtalálhatóak az ügy részletei és az indítvány anonimizált szövege is).
A harmadik ügyben a mező- és erdőgazdasági földek forgalmáról szóló 2013. évi CXXII. törvénnyel összefüggő egyes rendelkezésekről és átmeneti szabályokról szóló 2013. évi CCXII. törvény 103/A. § (2) bekezdése alaptörvény-ellenességének megállapítására és megsemmisítésére irányuló bírói kezdeményezés alapján hozott határozatát hirdeti ki az Alkotmánybíróság. Az ügyben a helyi földbizottság állásfoglalásán alapuló képviselő-testületi döntéssel kapcsolatos közlési kötelezettségre vonatkozó szabályok alaptörvény-ellenességét vizsgálta az Alkotmánybíróság. Az ügy alkotmánybírósági száma: III/1363/2016. (az adatlapon megtalálhatóak az ügy részletei és az indítvány anonimizált szövege is)
Az Alkotmánybíróság a fenti ügyekben hozott határozatait a 2016. október 18-i, 11 óra 30 perckor kezdődő nyilvános ülésén hirdeti ki.
A nyilvános hirdetés helyszíne az Alkotmánybíróság székháza (1015 Budapest, Donáti utca 35-45.).